|  |
| --- |
| **2 Tim. 4:6-8** **“Bly getrou in aktiewe diens – tot die fantastiese oorwinning!”**  *Andries Burger, GK Pinetown, 15 Augustus 2021* |

*Sing:* *Lied 159:1,2; Ps. 145:1,2,3,5(C); Lied 260:1,2;6 Lied519:1–4; Lied 421:1,2,3; “Vrede”*

Daar is een ding wat mens altyd help om beter te doen.

Atlete doen dit, besighede doen dit, en as skoliere en studente dit doen dan help dit hulle ook om beter te doen in eksamens.

Wat sou dit wees ... “nabetragting”.

In Engels noem besighede dit baie keer ŉ “After Action Review”.

Die doel daarvan is om te leer uit jou foute en om te bou op jou suksesse

Dit is om na die eksamen vraestel of die wedstryd verby is, terug te dink om te sien wat het goed gewerk en wat het nie goed gegaan nie. Netso met ŉ projek wat afgehandel is, of ŉ maand se besigheid wat verby is.

Jy kan dit ook gebruik in persoonlike verhoudings met jou kollegas en vriende, jou ouers, of kinders, jou meisie, of jou man of vrou.

Dink na oor wat nie goed was nie – sodat jy dit nie weer doen nie (of minder doen) en dink wat het goed was sodat jy meer daarvan kan doen volgende keer.

Meeste van ons het presies dit al begin doen na die aaklige plundery en vernietiging ŉ maand gelede.

Die sukses van buurtwagte was duidelik en dalk gaan meer van ons nou daarby betrokke raak, die skaarsheid van kos was ŉ probleem en dalk gaan party bietjie meer voorraad aanhou.

Dit is alles gemik op ons fisiese lewe – ons sekuriteit en veiligheid en ons versorging.

Maar wat van die geestelike?

Ek wil vandag bietjie saam met jou dink oor die vrugte wat ons geloof gedra het – of dalk nie gedra het nie.

Wat kan ons leer uit wat met ons gebeur het sodat ons kan groei in ons geloof om beter getuies van God te wees, van sy heerskappy en sy vrede in ons...

sodat ons in geloof sal groei en Hom al meer sal verheerlik, sodat ons Hom beter sal verteenwoordig in goeie tye en ook in slegte tye van ons lewe.

Paulus deel so iets van ŉ nabetragting oor sy lewe in sy laaste brief wat hy kort voor sy dood aan Timoteus stuur, kom ons lees **<< 2 Tim. 4:1-8 >>**.

Paulus weet sy dood is naby en wanneer hy laaste aanmoediging en opdragte aan Timoteus gee, dan reflekteer hy oor sy eie lewe.

In v.6 skryf hy oor die huidige omstandighede, in v.7 dink hy terug na wat verby is en in v.8 kyk hy vorentoe na wat kom...

Kom ons kyk na sy lewe en dan dink ons bietjie oor ons eie lewens...

v.6 *6Wat my betref, ek word alreeds as drankoffer uitgegiet. Die tyd van my dood is voor die deur.*

Hy stel dit so eenvoudig en sonder angstige emosie. Dis asof mens ŉ aanvaarding en selfs ŉ tevredenheid in sy woorde kan hoor.

Sy dood is naby...

Die beeld wat Hy gebruik in die Grieks is soos ŉ soldaat wat begin om die toue van sy tent los te maak. Die oorlog is bykans verby en hulle begin kamp opslaan om huis toe te gaan.

Dit pas presies by die beeld wat hy in 2 Kor. 5 gebruik het – dat ons aardse lewe soos ŉ tent is wat afgebreek word om na ons hemelse woning toe te gaan wat deur God gemaak is en ewig bly staan.

Maar ons moet nie mis kyk dat hy besef sy laaste dae en sy dood sal nie saggies in sy slaap wees nie.

Hy vergelyk dit met ŉ drankoffer wat as deel van die ou tempel offers gebring is (Num. 15) Wanneer hulle ŉ dier geoffer het moes hulle ŉ maaltyd offer van meel en olie bysit – en dan ook nog wyn as ŉ drank offer.

Paulus se hele lewe was een offergawe na die ander, en nou moet daar nog bykom soos die drankoffer wat na al die ander opoffering uitgegiet moet word.

Hy is nie ontsteld oor sy naderende dood nie, en ook nie dat die nie stil-stil in sy slaap sal wees nie – hy is tevrede met sy omstandighede.

Soos hy aan die gemeente in Filippi geskryf in Fil. 4, *... ek het geleer om vergenoeg (tevrede) te wees met die omstandighede waarin ek is.”*

Ook tevrede dat sy naderende einde soos ŉ drankoffer sal wees.

Pas dit nou toe op jouself, en op ons as gemeente.

Is ons tevrede of vergenoeg met die omstandighede waarin God ons laat lewe?

(Ja, ook met die plundery wat Hy toegelaat het?)

Natuurlik aanvaar ons dit wanneer Hy vir ons voorspoed gun, en gesondheid en ŉ rustige samelewing waar reg en geregtigheid geld.

Maar hoe reageer ons wanneer Hy toelaat dat dinge om ons skeefloop?

Aanvaar ons dan nog steeds sy heerskappy en beheer?

Ek bedoel nie agteroor sit dat alles maar oor ons spoel nie.

Ons is steeds geroep om God se verteenwoordigers te wees om wat verkeerd is aan die kaak te stel en reg te stel.

Maar terwyl ons daardie roeping uitvoer – aanvaar ons die resultate wat ons Koning op ons arbeid gee of nie gee nie?

Het jy ook gevoel dat jy dit nie kan hanteer nie, dat jy nie kan aanvaar nie, dat jy nie die energie het om weer-en-weer aan te hou, planne te maak, selfs voor te begin nie?

Waarom kon Paulus?

Wonder jy hoekom hy so rustig kan wees daaroor?

Hy gee self die rede daarvoor in Fil. 4 waar hy sê dat hy *“geleer het om vergenoegd te wees”* want *“13 hy is tot alles in staat deur Christus wat hom krag gee.”*

Vergenoegdheid, tevredenheid met jou omstandighede is nie iets wat van self kom nie.

Paulus het dit “geleer”...

Uit ondervinding het hy geleer dat dit nie maar woorde is nie, maar ŉ werklikheid –

dat selfs toe hy nie meer kon nie, was hy tot alles in staat deur die krag van Jesus Christus,

nie net om maar uit te hou en aan te hou terwyl hy kerm en kla nie,

maar om in swaarkry en lyding vergenoegd (tevrede) te wees –

want hy het die werk van Jesus Christus se krag in hom leer ken.

En juis dit is die sleutel om Paulus se verlede te verstaan wat hy in v. 7 in herinnering oproep:

1983: *7Ek het die goeie wedloop afgelê; ek het die wenstreep bereik; ek het gelowig end-uit volgehou.*

*2020: 7Ek het die goeie stryd gestry, ek het die wedloop voltooi, ek het die geloof behou.*

Watter stryd het Paulus gestry?

Kom ons lees sy eie opsomming in 2 Kor. 11.

Hy het dit gegee as deel van sy bewys aan die gemeente dat hy ŉ dienaar van Jesus was. Sy volharding deur dit alles is bewys dat Hy vir Christus werk...

2 Kor. 11:23 ev,

*23Is hulle dienaars van Christus? En nou praat ek asof ek van my verstand af is: ek nog meer!*

*Ek het harder gewerk, ek was meer in die tronk, ek is meer dikwels geslaan, ek was dikwels in doodsgevaar. 24Vyf maal het ek van die Jode die gebruiklike straf van nege en dertig houe gekry, 25drie maal het ek lyfstraf gekry, en een maal is ek met klippe gegooi. Drie maal het ek skipbreuk gely en een maal het ek 'n dag en 'n nag in die oop see deurgebring.*

*26Ek was dikwels op reis en in gevaar: daar was gevare van riviere, gevare van rowers, gevare van my volksgenote en gevare van heidene; gevare in die stad en gevare in die veld; gevare op see en gevare onder vals broers.*

*27Daar was vir my harde werk en swaarkry, dikwels nagte sonder slaap, dikwels honger en dors; en dikwels was ek sonder kos, sonder skuiling of bedekking teen die koue.*

*28Behalwe dit alles was daar nog die daaglikse bekommernisse, die besorgdheid oor al die gemeentes. 29As iemand swak is, voel ek asof ek self ook swak is; as iemand in sonde val, voel ek asof ek ook deur vuur gaan.*

So het Paulus deur ondervinding geleer dat Christus hom in sy swaarkry krag gee om getrou te bly as sy dissipel en dienaar wanneer ander wat nie op Christus vertrou nie, al lankal sou padgegee het.

Wat van jou en my?

Gryp ons aan Christus vas in ons swaarkry, of dink ons ons moet self?

Hou ons aan Hom vas met een hand en dan probeer ons self met die ander?

Hou ons langer uit as wat ons self ken en verder as waarvoor ons kans sien –

sodat ons dáár, verby ons vermoë, Christus se krag leer ken,

sodat ons ook leer dat ons deur sy krag daartoe in staat is?

By die swaarkry van Paulus se omstandighede was daar ook nog sy stryd teen sonde wat hy so treffend in Rom. 7 skryf.

Die goeie wat hy wou doen het hy nie, maar die slegte wat hy nie wou doen nie, het hy wel.

So erg was hierdie worsteling dat hy uitroep, *“24 Ek, ellendige mens! Wie sal my van hierdie doodsbestaan verlos?”*

Hoe gaan dit met jou en my in hierdie “goeie stryd” teen ons sonde?

Stry ons nog? Hoe ernstig neem ons dit op?

Besef ons daagliks nog ons ellende sodat ons ook naarstiglik smag na verlossing?

Weet verseker dat daar vir jou en my, vir elkeen

wat in opregte berou na Christus kruip in nederige belydenis en bekering

volkome verlossing is.

Dat ons ook soos Paulus kan uitroep,

25*Aan God die dank! Hy verlos ons deur Jesus Christus ons Here.*

Paulus dink oor sy lewe en dan getuig hy dat hy getrou gebly het in die goeie stryd, dat hy soos ŉ atleet tot aan die einde van die wedloop volhard het, dat hy geloof en vertrou in die Christus behoud het.

Waarom kon hy dit doen?

Want sy oë was nie net maar op sy omstandighede om hom gefokus nie.

Sy mikpunt was nie om net maar uit te hou nie. Hy was gedryf om sy roeping uit te voer en niks het hom van koers laat afwyk nie.

Soos ons in Spr. 4 lees, *“25Hou jou oë op die pad vorentoe, kyk reg voor jou uit. 26Baken jou koers af, dan sal jy seker wees van elke tree. 27Moenie links of regs wegdraai nie, weerhou jou van die verkeerde koers.*

Wat was hierdie roeping waarop hy so koers gehoue het? Hy het dit só vir Timoteus geskryf 2 Tim. 1

*11Van hierdie evangelie het Hy my aangestel as prediker en apostel en leraar.*

***12Om dié rede ly ek ook hierdie dinge.*** *Maar dit skrik my nie af nie, want ek weet op wie ek vertrou, en ek is daarvan oortuig dat Hy magtig is om wat Hy aan my toevertrou het, tot op die dag dat Hy weer kom, in stand te hou.*

Wat van my en jou?

Waarop is ons gefokus, op watter koers bly ons vasgenael?

Ons kan sekerlik nie meer soos ongelowiges op ons self gefokus bly nie – ons en ons gesin of familie of gemeente of volk se versorging en ons voorspoed en ons sorgeloosheid en ons sekuriteit nie.

Dit het tog alles verander toe ons dissipels van Jesus Christus geword het – wat ons self moet verloën en ons kruis moet opneem om Hom te kan volg.

Ons roeping as gelowiges, kinders van God, dissipels van Christus is tog duidelik:

Hoe duideliker kan dit wees as Jesus se woorde in

Joh. 20:21, *“21... Soos die Vader My gestuur het, stuur ek julle ook.”*

Of Mat. 28:19, “*19Gaan dan na al die nasies toe en maak die mense my dissipels...”*

Of Hand. 1:8, *“8... julle sal krag ontvang wanneer die Heilige Gees oor julle kom, en julle sal my getuies wees...”*

En 1 Kor. 12:7 dat elkeen in die gemeente ŉ gawe ontvang het wat tot voordeel van almal is?

Waaraan het ek en jy gedink, en waarop fokus ons steeds...

Natuurlik neem ek nie weg dat ons in die omstandighede met wysheid moet optree en steeds die roeping gehad het om God se beskerming vir mekaar te wees nie, om hard te werk sodat ons vir onsself en vir ander kan sorg nie.

Maar hou ons nog koers op ons geestelike geloofsroeping?

Trek die omstandighede ons van koers af, of peil ons regdeur die aaklige tye reguit op die koers van ons roeping in die gemeente én in die aaklige wêreldse samelewing?

Hoe gaan dit lyk in ons lewens, en die lewe van die gemeente – wat gaan ons getuienis op ons goddelike sending wees in die tyd wat ons leef en tye wat kom?

Omstandighede kan ons van koers afdwing, maar daar is ŉ trekkrag wat ons terugbring op koers.

Soos Jesus wat self gehuiwer het in die nakoming van sy roeping daardie nag in Getsemane,

maar in gehoorsaamheid aan sy Vader, is Hy versterk om sy koers te hou.

En *“Ter wille van die blydskap wat vir Hom in die vooruitsig was, het hy die kruis verduur sonder om van die skande daarvan terug te deins...* (Heb. 12:2)

Dít is die sleutel wat Paulus ook in v.8 van sy lewensbeskouing uitlig.

*8Nou wag die oorwinnaarskroon vir my, die lewe by God. Op die dag dat Hy weer kom, sal die Here, die regverdige Regter, dit vir my gee, en nie net vir my nie, maar ook vir almal wat met verlange uitsien na sy koms.*

As jy weet jou span gaan wen, sal jy dan halfpad moed opgee en van die veld afstap?

As jy weet die goue medalje is joune – sal jy ophou hardloop omdat jy moeg is?

Natuurlik nie!

Ons kan ons die heerlikheid en saligheid van God se oorwinnaarskroon nie indink nie.

Gaan lees bv. hoe Jesus die briewe afsluit wat Hy in Op. 2 en 3 aan sy gemeentes dikteer – ook aan ons. Ek lees vir jou twee:

*Op. 2:7 - Aan elkeen wat die oorwinning behaal, sal Ek te ete gee van die boom van die lewe, wat in die paradys van God is.*

Op. *3:21 21Elkeen wat die oorwinning behaal, sal Ek saam met My op my troon laat sit, net soos Ek ook die oorwinning behaal het en saam met my Vader op sy troon gaan sit het.*

Soos Paulus moet ons leer om verby hierdie lewe en selfs verby die dood en die graf van ons liggaam te kyk.

Wanneer ons vaskyk in die mense en die dinge om ons, as ons nie verder as die graf dink nie – dan sal ons nie staande en op koers kan bly nie.

Moenie dat enige omstandighede

– nie vreugde en voorspoed nie, en ook nie teenspoed en onreg nie –

moenie dat enigiets of enigiemand jou aandag aftrek van jou roeping

om God te verteenwoordig en om Christus sigbaar te maak

vir een en álmal wat jou lewenspad kruis nie.

Laat ons volharding in ons roeping ŉ bewys wees daarvan dat ons kinders van God, dissipels van Jesus Christus is.

Ons is in staat om dit te kan doen deur die krag van Jesus Christus.

Kom ons doen wat Heb. 12:1-3 ons leer:

*1Terwyl ons dan so 'n groot skare geloofsgetuies rondom ons het, (waarvan Paulus ook een is)*

*laat ons elke las van ons afgooi, ook die sonde wat ons so maklik verstrik,*

*en laat ons die wedloop wat vir ons voorlê, met volharding hardloop,*

*2die oog gevestig op Jesus, die Begin en Voleinder van die geloof.*

*Ter wille van die vreugde wat vir Hom in die vooruitsig was,*

*het Hy die kruis verduur sonder om vir die skande daarvan terug te deins, en Hy sit nou aan die regterkant van die troon van God.*

*3Hou Hom voor oë wat so 'n vyandige optrede van die sondaars teen Hom verdra het.*

*Dan sal julle nie geestelik moeg word en uitsak nie.*

Amen